《雨霖铃·乾元资始》
元代·王吉昌

乾元资始。偶坤柔成物，默契天癸。推移造化清虚，运三要、五行癸水。九气腾空六阴静，潜生烟紫。显降升消息还元，玉窟三花吐金蕊。虚皇宝藏风琴美。送青娥、离宫宴赤子。螺杯滟滟香浮，恣洪饮、写真情喜。物外巍巍，阳体露、出离生死。相旷代、贩骨轮流，了了今生止。

作者简介：王吉昌，生平不详，元代人，号超然子，出家学道，有《会真集》。